คลังโล่งขึ้นภาษีน้ำมัน รายได้เพิ่ม5หมื่นล.
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า จากการที่รัฐบาลได้เก็บภาษีสรรพสามิตน้ำมันดีเซลเพิ่มขึ้น
29 ต.ค. 2565

นายรังสรรค์ ศรีวรศาสตร์ ปลัดกระทรวงการคลัง เปิดเผยว่า จากการที่รัฐบาลได้เก็บภาษีสรรพสามิตน้ำมันดีเซลเพิ่มขึ้นอีกลิตรละ 2.50 บาท ทำให้รายได้กรมสรรพสามิตเพิ่มขึ้นปีนี้ประมาณ 5 หมื่นล้านบาท ซึ่งเป็นรายได้ที่ไม่ได้ประมาณการไว้ก่อนหน้า คาดว่าจะทำให้กระทรวงการคลังจัดเก็บรายได้รวมทั้งปีงบประมาณ 2558 ได้ตามเป้า 2.79 ล้านล้านบาท แม้ว่ากรมสรรพากรจะมีแนวโน้มจัดเก็บภาษีได้ต่ำกว่าเป้าถึง 1 แสนล้านบาท เพราะคาดว่ารัฐวิสาหกิจจะมีการนำส่งรายได้เพิ่มขึ้นเหมือนปีที่ผ่านมา สามารถชดเชยรายได้ภาษีของกรมสรรพากรที่ขาดหายไปได้
สำหรับการจัดเก็บรายได้รัฐบาลสุทธิในช่วง 2 เดือนแรกของปีงบประมาณ 2558 (ต.ค.-พ.ย. 2557) จัดเก็บได้ 3.35 แสนล้านบาท สูงกว่าประมาณการตามเอกสารงบประมาณ 6,490 ล้านบาท หรือ 2% แต่ต่ำกว่าช่วงเดียวกันปีที่แล้ว 2.6% โดยภาษีที่จัดเก็บได้สูงกว่าเป้าหมาย ได้แก่ ภาษียาสูบ 2,674 ล้านบาท ภาษีเงินได้บุคคลธรรมดา 2,111 ล้านบาท และภาษีมูลค่าเพิ่ม 2,022 ล้านบาท นอกจากนี้การนำส่งรายได้ของรัฐวิสาหกิจสูงกว่าเป้า 1.37 หมื่นล้านบาท การจัดเก็บรายได้ของหน่วยงานอื่นสูงกว่าเป้า 1,392 ล้านบาท 
ภาษีมรดกผ่านฉลุย
นายสมหมาย ภาษี รมว.คลัง เปิดเผยว่า ร่าง พ.ร.บ.ภาษีการรับมรดก ผ่านความเห็นชอบจากสภานิติบัญญัติแห่งชาติ (สนช.) และ รมว.คลัง ในฐานะผู้เสนอกฎหมายนี้จะนั่งเป็นประธานกรรมาธิการ โดยเนื้อหาของร่างกฎหมายในเบื้องต้นยังเสนอให้เก็บในอัตรา 10% ของมรดกที่ผู้ได้รับเกิน 50 ล้านบาท เนื่องจากเป็นอัตราที่ผู้เสียภาษียอมรับได้ เพราะหากเก็บในอัตราก้าวหน้าหรือสูงเกินไปอาจทำให้เศรษฐีนำเงินหนีออกนอกประเทศ อย่างไรก็ดี มูลค่าของวงเงินภาษียืดหยุ่นได้ ไม่ควรกำหนดตายตัวว่าเก็บจากส่วนที่เกิน 50 ล้านบาทเท่านั้น เพราะเงินเฟ้อเพิ่มขึ้นทุกปี ในอนาคตจึงควรปรับวงเงินเพิ่มตามไปด้วย
เล็งเลื่อนใช้กฎหมายค้ำประกัน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ระบุหลังจากได้รับหนังสือข้อเสนอถึงแนวทางการแก้ไขและผลกระทบจากกรณีที่ประกาศใช้ พ.ร.บ.แก้ไขเพิ่มเติม ประมวลกฎหมายแพ่งและพาณิชย์ (ฉบับที่ 20) พ.ศ. 2557 เกี่ยวกับเรื่องการค้ำประกันและจดจำนองจากสมาคมธนาคารไทยแล้วว่า ในเบื้องต้นคาดว่าวิธีแก้ไขในเบื้องต้นอาจจะพิจารณาแก้ไขบทบัญญัติการบังคับใช้กฎหมาย ให้เลื่อนการบังคับใช้ในวันที่ 11 ก.พ. 2558 ออกไปก่อน เพื่อให้ทุกฝ่ายที่เกี่ยวข้องได้มีเวลาหารือกันอย่างรอบคอบก่อนจะเสนอให้มีการแก้ไขกฎหมายอีกครั้ง ตามขั้นตอนเมื่อ ธปท.พิจารณาแล้วก็ต้องส่งให้กระทรวงการคลัง และทางกระทรวงการคลังจะนำเสนอไปยังสภานิติบัญญัติแห่งชาติ (สนช.) ให้พิจารณาแก้ไขต่อไป
แบงก์-บูธแลกเงินผวารูเบิ้ลอ่อน
วิกฤตค่าเงินรูเบิ้ลของรัสเซียอ่อนค่าลงมากเป็นประวัติการณ์ น.ส.ชนาพร พูนทรัพย์หิรัญ นายกสมาคมแลกเปลี่ยนเงินตราต่างประเทศ เปิดเผยว่า ร้านรับแลกเปลี่ยนเงินตราต่างประเทศต่างได้รับผลกระทบและขาดทุนจากการที่เงินรูเบิ้ลของรัสเซียอ่อนค่าลงถึง 50-60% แล้ว โดยร้านที่ได้รับผลกระทบส่วนใหญ่จะอยู่ใน จ.ภูเก็ต และพัทยา ที่มีนักท่องเที่ยวรัสเซียจำนวนมาก แม้ว่าค่าเงินจะอ่อนค่าลงเร็วขนาดไหนร้านรับแลกเปลี่ยนเงินก็ยังไม่ได้ปฏิเสธที่จะรับแลกเงินรูเบิ้ล
กนง.มีมติคงดอกเบี้ยที่ 2%
เมื่อวันที่ 17 ธ.ค.ที่ผ่านมา คณะกรรมการนโยบายการเงิน (กนง.) มีมติให้คงดอกเบี้ยไว้ที่ 2% ตามที่ตลาดคาดการณ์ เนื่องจากที่ประชุมยังเห็นว่าเศรษฐกิจไทยยังมีแนวโน้มฟื้นตัวได้ แม้ในระยะนี้จะฟื้นตัวช้ากว่าคาดบ้าง แต่หากว่ารัฐบาลมีการเร่งเบิกจ่ายเงินลงทุนให้ได้ตามคาดจะช่วยกระตุ้นการลงทุนของภาคเอกชนได้มากขึ้น หนุนเศรษฐกิจให้ฟื้นตัวดีขึ้น เพราะระดับดอกเบี้ยนโยบายในปัจจุบันที่ 2% ไม่ได้เป็นอุปสรรคต่อการขยายตัวทางเศรษฐกิจแต่อย่างใด